کٲشرِ زبٲنۍ منزآسہٕ وُہمہ صٔدی عیسوی ہٕندِ سٔتۍمہ دٔہلہ پٮ۪ٹھے مۅخصر کھۅتہٕ مۅخصر افسانہٕ لٮ۪کھنہٕ چہ مالہٕ پھۅلنہٕ لجمٕژ"سُہ کُس اوس " چھُ اَتھ سلسلس منز شاید گۅڈنکٮ۪و قدمو منز اکھ ، امین کٲمل سُند یہ افسانہٕ گٔیاو تٔتھۍ زمانس منز نیب رسالس منز شایع۔ ٲٹھۍ مِس دٔہلس منز گٔیہ، شیرازس منز فاروق مسعوٗدی سٕندۍکینہہ مۅخصر افسانہٕ شایع ۔ رحیم رہبرٕنۍ کینہہ مِنی افسانہٕ تہٕ گٔیہ أتھۍ وقتس منز ریڈیو کشمیر سرینگرٕ پٮ۪ٹھٕ نشر۔ افسانہٕ ہیکہ نہٕ ٲسۍتھٕے کہٲنی ورٲے ۔ کتھ ،و اقعہٕ یا کہٲنی علاوٕ چھِ کُنہ تہ افسانٕکۍ اجزائے ترکیبی کردار، مکالمہٕ تہٕ لکھٲرۍ سُند یِمن سارِنٕے سٍتۍ مخصوٗص Treatment، افسانہٕ وونان وونان گژھِ مخصوٗص ماحول یا وَنو ہوانوا وۅتلاونہٕ یُن۔ اَتھ منز ہیکہ پیام تہ ٲسِتھ، طنزٕ تہ ، تہٕ صرف تاثُر تہ مگر افسانہٕ چھُ اَمہ باوجود زِ اَمیُک کرنز رَتھ تہٕ ماز چھُ سماجہ منزے حٲصِل سپدان تہ تخلیقی چیز ، اتھ منز اگر تخلیقی جوہرآسہ نہٕ تیلہ روزنہٕ اتھ تہٕ لُکہٕ کتھِ منز یاعام قٕصن منز کانہہ فرق۔ مِنی افسانہٕ تہ چھُنہٕ یِمو چیزو نِش مُچھِ۔ وۅں گوو منی افسانہٕ لیکھَن وٲلِس چھے کم لفظن منز بٔڈ کتھ باوٕنۍ پٮ۪وان۔ اوَے گوو مِنی افسانہٕ یہ دٔپۍ زِ تہ نٔٹۍ وارِ منز ناگ برُن۔ لۅکُٹ کنواس ، پُلاٹہٕ پیوٗنت،ا کھ زٕ کردار تہٕ واقعہٕ رژھا! مِنی افسانس چھُ یِتُے بُتھ بانہٕ، اماپوز اتھ منز باونہٕ آمُت واقعہٕ پیوٗنت چھُ بڈِ کھۅتہٕ بٔڈِس واقہٕس، سٮ۪ٹھاہ وسیع صورتِ حالس یا واریہن پانہٕ وٲنۍ جورنہٕ آمتٮ۪ن مسَلن، نمایندگی کران یا بُتھِ پٮ۪ٹھ پردٕ تُلان اختر محی الدین سٕندۍ مِنی افسانہٕ چھِ اَمچہ بہترین مثالہٕ۔ مثلن تسُند افسانہٕ "ببلہ روو مالیُن" چھُ کٲشرٮ۪ن پنڈتن ہٕنز نقلِ مکٲنی سٍتۍ پٲدٕ سپُدمُت۔ سیٲسی ، سمٲجی تہٕ نفسیٲتی صورتِ حال جذبٲتۍ آیہ پیش کران ۔ یوتاہ بوڈ واقہٕ، یتھ سٍتۍ واریاہ واقہٕ جوٗرِتھ چھِ، کٔژتام سٔطرن منزباون چھُ اَمہ منِی افسانُک کمال۔ کتَھ چھے یہ زِ ببلہ چھُ جنج گرس منز خاندر سپدان، ییلہ کٲشرٮ۪و پنڈِتانٮ۪و ونہٕ وُن گرٮ۪ز تُل "وَنہ ہے چھکھ مالنِچہ ہیرے پٮ۪ٹھ"ببلہ ہٕندۍ مٲلۍ ژٔھٹ باکھ...."یہ مہارا چھُ جنج گٕر، مالیُن مہرا چھُنہٕ، اَدٕ چھُ سجٲوِتھ !سۅ کتہ چھس بوٗنۍ ، سُہ پھرس۔ سۅ کُٹھ تہٕ کچھُ ہٕنز ہیر یتھ پٮ۪ٹھ بِہتھ مہرا ببٕل دارِ دجن گِندان ٲسٕم!" یتھے پٲٹھۍ چھِ اختر محی الدینٕنۍ موج ، رییہ تہٕ جلہ ہٕندۍ دندٕ پھٔلۍ مِنی افسانہٕ تھیکٕنۍ لایق۔ "جلہ ہٕندۍ دندٕ پھٔلۍ" افسانس منز چھُ کٔشیرِ ہُندِ عصری صورتِ حالُک نقشہ کٔژ تام سٔطرن منز وۅتلاونہٕ آمُت۔ کرفیوٗہس دوران چھُ اکھ وٲنسٹھ شخص سڑکہ اپور ترنٕچ کو شش کران ، پُلسہٕ وول چُھس رُکاوان ،أمِس شخصہٕ سٕنز تھٔز تعلیم یافتہٕ کو ر، یۅسہٕ ؤکیل ٲس چھے پُلسہٕ وٲلِس سٍتۍ سوال و جواب کران، پُلسہٕ وول چھُ گوٗلۍ چلاوان ، کو ر چھے گژھان مارٕ، مول چھُ کورِ ہٕندۍ چھکراونہٕ آمٕتۍ دند سۅمبراوان۔ اَتھ بہ ظٲہر عام نوعیتہ کِس لۅکٹِس واقہٕ ہس چھُ افسانہٕ نگار سُند Teatment واریاہ معنہ خیز بناوان۔